
Ĉu vi lernas 
la anglan por studi 
esperantajn fakojn? 

I' de Joao Jose Santos 

ENKONDUKO 

Kiam la futbalaj teamoj estas premataj de 
tempomanko aŭ de malbonaj rezultoj, 
kelkfoje la strategion anstataŭas la kiĥotaj 
iniciatoj de kelkaj futbalistoj, kiuj provas, per 
si mem, solvi la ludon. Alifoje, la teamo 
atakas hazarde, senlogike, baraktante por la 
venko. Do, kiam mankas strategio, oni faras 
ĉion ajn por atingi la rezultojn ne atingitajn 
eĉ per bona strategio. Kelkfoje, la 
individuismaj agoj solvas la ludon, alifoje ne. 
Kelkfoje eĉ nelogikaj atakoj enĵetas la 
necesan golon por gajni la ludon, alifoje ne. 
Sed, neniam teamo venkas la ludon, 
ŝotante en sian propran golejon. 


NIA STRATEGIO 

Dum 121 jaroj, la esperantistoj provis 
avanci cele al ĝenerala agnoskado, ke 
esperanto estas la solvo por la internacia 
komunikado, uzante diversajn metodojn. Oni 
kutimas enklasigi tiujn metodojn laŭ 
desubismaj metodoj kaj desuprismaj 

metodoj. La ununura desuprisma venko, kiun 
esperanto daŭre ĝuas, estis la agnosko far 
UNESKO, danke al la laborado, i.a., de Ivo 
Lapenna. Aliaj apenaŭaj desuprismaj 

sukcesoj venis kaj mortis. Nur la desubismaj 
metodoj donas la bazan forton, por ke 
UNESCO daŭre agnosku la valoron de 
esperanto kiel internacia lingvo. Do, post 121 
jaroj, kion esperanto havas en la mondo? 

Esperantistan komunumon, renkontiĝojn kaj 
kongresojn, naciajn kaj internaciajn 

organizojn, retpaĝojn kiuj montras ĝian 
internacian kulturan forton, filmojn, videojn, 
muzikojn kaj - plejgrave! - librojn kaj 
gazetojn. Fakte, kiam la desupristoj pensas, 
ke estus strategie adekvate elspezi tempon, 
homfortojn, monon kaj energion, por 
konvinki la politikistojn enkonduki 
esperanton ien, ili naive eraras divers- 
maniere: 

1. ili ne komprenas, ke tio, kio restas, 
post 121 jaroj da laboro, estas la 
desubismaj agoj; 

2. ili ne komprenas, ke la politikistoj nur 
interesiĝas pri povo, mono, bonfamo 
kaj balotoj, kaj esperanto ne donas 
tion al ili; 

3. ili ne komprenas, ke kulturaj novaĵoj 
ne enradikiĝas en la vivon de la 
homoj per dekretoj, sed per ĉiutaga 
enŝteliĝo en ĝin. 

Tamen, ĉu vi tagmanĝos morgaŭ kun la 
prezidento de via lando? Do parolu al li pri 
esperanto! Uzu ĉiujn decajn metodojn je via 
dispono, sed ne forgesu, ke dum 121 jaroj, 
tio, kio pludaŭrigis esperanton, estis la 
abelara laboro de milionoj da homoj, kiuj, 
movitaj de I' amo al la sankta ideo, instruis, 
skribis lernolibrojn, verkis poemojn kaj 
svingis flagojn. 

Esperanto venkos, sed ĝia venko estos 
laŭgrada, enŝteliĝante en la vivon de la 
homoj kaj de la socioj. Ne per dekreto. 

Tamen, por ke tiu venko okazu, la 
esperantistoj ne povas fari unu aferon: 
pafi siajn proprajn piedojn. Ĉu ni 
sukcesos ne pafi nin mem? Certe jes! 


NIA CELO KAJ NIAJ PRINCIPOJ 

Nia celo, kvankam kelkaj esperantistoj ne 
kredas pri ĝia efektiviĝo, ĉiam estis tre klara: 
ke esperanto estu amase uzata por la inter- 
naciaj rilatoj, defendante la ekziston de la 
etnaj lingvoj. Tio ĉi estas ĝenerale akceptata 
de la esperantistaro kiel nia celo, aŭ pli 
poezie nia revo. 

Unu el niaj principoj estas uzi esperanton 
ĉiam kiam eble, inter ni, kaj uzigi ĝin en la 
internaciaj rilatoj. Fakte, danke al tiu 
fundamentismo paroli ĉiam en esperanto 
inter ni, la esperantistoj uzas esperanton kiel 
naturan lingvon, sen baroj, plensukcese, kun 
esprimivo kaj kompetento, eĉ je alta nivelo, 
super la ĝenerala kompetento pri fremdaj 
lingvoj. 

Kelkfoje, ni provas enkonduki esperanton 
kiel propedeŭtikan lingvon, alifoje kiel ponto- 
lingvon, nu ĉiam zorgante, ke la lingvo estu 
uzata. Unu el niaj plej gravaj principoj 
estas: oni uzu la etnan lingvon en la 
etna vivo, kaj esperanton en la 
internacia vivo. 

ESPERANTO KIEL STUDFAKO 

Kompreneble, se oni nuntempe intencas 
studi la esperantan literaturon, la esperantan 
historion, la esperantan movadon aŭ iun ajn 
alian fakon pri esperanto, tiu homo devas 
lerni nian lingvon, ĉar la plej riĉa literaturo 
pri esperanto estas verkita en esperanto 
mem. 

Fakte, ne sencus, ke la propraj 
esperantistoj, kiuj volas uzigi esperanton pli 
kaj pli, produktu priesperantajn studojn en 
aliaj lingvoj, sen esperanta versio. Tiuj studoj 
estas verkitaj en esperanto, kaj kelkfoje 
tradukataj poste alilingven. Per ĉi tiu metodo, 
uzata ĝis nia epoko, ni efektive uzas 
esperanton, kiel internacian kulturlingvon, 
por pritrakti niajn studojn rilatantajn al 
esperanto mem. 

Kompreneble, oni ne postulu la tradukon 
al esperanto de disvastigaj flugfolioj, de 
bazaj gramatikoj, de lernolibroj, de 
disvastigaj videoj, ktp. 

Tamen, la esploraj libroj pri esperanta 
historio kaj literaturo, i. a. fakoj, nepre devas 
aperi en esperanto. Male, la propraj 
esperantistoj ne povus disvolvi studojn pri 
tiuj fakoj, aŭ, por tio, devus lerni etnajn 
lingvojn, ĉefe tiujn plej uzatajn internacie 
kiel la anglan, la germanan, la kastilian kaj la 
francan. Antaŭlonge, la esperantistoj asertas, 
ke oni ne devas postuli de iu ajn la lernadon 
de fremdaj lingvoj por sukcese komunikiĝi 
kaj labori internacie. Por tio, ni proponas, ke 
ĉiu homo el nia planedo sciu sian etnan 
lingvon kaj esperanton. La lernado de aliaj 
lingvoj devas konstitui rajton, ne devon, de 
la homoj. Ne sencas do, ke ni mem postulu, 
ke la esperantistoj konu aliajn lingvojn por 
priesplori esperantajn temojn. 

Evidente, ĉiu el ni estas libera homo, kaj 
rajtas skribi librojn en iu ajn lingvo, kun aŭ 
sen esperanta versio, sed ĉiu el ni ankaŭ 
rajtas opinii pri la laboro de la aliaj. 

Tamen, neniu esperantisto farus tion. 
Neniu pafus sian propran piedon, neniu 
ŝotus en sian propran golejon. Kaj se iu, 
pro labora premeco tion farus, plej 
bonintence por enkonduki esperanton 
en la universitatan medion, per 
esperanta verko en la angla, certe tiu 
esperantisto hastus traduki la libron 
esperanten. ;) 


© Edmo.vd PRIVA.T 

Faksimilo de la bildo de Historio de la Lingvo 
Esperanto (1-a volumo) de Edmond Privat, 
evidente, verkita en esperanto. 



Faksimilo de la bildo de Esperanto en 
Perspektivo , de Ivo Lapenna, evidente, 
verkita en esperanto. 


www.esperantopt.com 

Mesaĝo - de Fernando Pesoo 

el la portugala tradukis Joao Jose Santos 


Bildo el la libro Memdria das Armadas 
(ĉ. 1550) 

Historiaj kaj aliaj klarigoj 

La praavoj de Don Sebastiano (1554-1578) 
konkeris la portugalian teritorion al la hispanoj kaj 
al la maŭroj. Poste, per la maraj malkovroj, la 
portugaloj koloniis multajn teritoriojn, de Hindio al 
Brazilo. Movita de la ambicio gloriĝi kiel siaj 
antaŭuloj, Don Sebastiano ekspediciis al Alkasero 
Kibiro, en la nordo de Afriko. Tiu ekspedicio 
perdigis grandan parton de la portugala nobelaro, 
kaj eĉ la reĝo senspure malaperis. Tiu okazo 
enĵetis la landon en la plej danĝeran politikan 
krizon. La portugaloj perdis sian sendependecon, 
favore al Hispanio, kies reĝo Don Filipo La Dua 
iniciatis la Trian Portugalan Dinastion, kiel 
portugala reĝo Don Filipo La Unua. Tio okazis en 
1580. Nur en 1640, la portugaloj sukcesis denove 
repreni sian sendependecon ĝis la nuntempo. 

La malapero de Don Sebastiano en tiel frua 
aĝo, ne postlasante idaron, kreigis kulturan 
miton, kiu nomiĝas sebastianismo. Laŭ la mito, Don Sebastiano reaperos tra plennebula 
nokto, por solvi la problemojn de sia lando kaj de sia gento... 

La verko Mesaĝo estas plena je esoteraĵoj. Malsamaj studantoj pri la verko, eĉ fakistoj, 
klarigas malsame la samajn strofojn. Konsekvence, la tradukisto devas postrestigi en 
esperanto ne nur la konceptojn sed ankaŭ la ambiguojn. La verko, kvankam unuavide eble 
ŝajnas havi nur historian dimension, havas amplekson religian, filozofian kaj esoteran. La 
aludoj al Dio ne limiĝas al kreda teniĝo, sed montras koheran spiritualan filozofion, laŭ kiu 
oni konceptas la rolon de Dio en la historio de la homaro. 

La legado de la lastaj tri versoj de la poemo, i.a., povas konduki la leganton al interpretoj 
malpli oftaj, sur la kampo de la esoterismo, kio ne devas mirigi iun ajn, ĉar Fernando Pesoo 
praktikis astrologion kaj li mem tradukis teozofiajn verkojn. 


11. LA LASTA NAVO (1) 

En ĝi vojaĝis Don Sebastiano, 
el ĝi leviĝis alte la standardo, 
de la Imperio. 

La lasta nav' foriris sub sun' fata, 
sola, inter mistero veprofeta 
kaj plora anksio. 

Ne plu venis. Al kiu kaŝ-insulo 
albordiĝis? Ĉu venos el nebulo 
de I' sorto bedaŭra? 

La korpon kaj la formon de I' futuro 
Di' gardas, sed lumsendas ĝin, aŭguro 
malluma, nedaŭra. 

Ah, ju pli mankas al popol' I' animo, 
des pli la atlantika mi-inklino 
ekzaltas kaj transas. 

En mi, en mar' sentempa kaj senspaca, 
nebule mi figuron vian vidas, 
malhele ĝi venas. 

Mi ne scias la horon, sed stos horo, 
kvankam ĝin Di' prokrastu, kaj I' animo 
ĝin nomu mistero. 

Subsune vi aperas min, malnubas: 
kaj la standard' alte plu vin apudas, 
de la Imperio. 



(i) Navo - el la portugala nau [naŭ], malgraŭ la homonimeco kun la navoj de la preĝejoj. 
Tiel kiel en la aliaj lingvoj, esperanto ne povas nomi la diversajn ŝipojn malspecife per la 
ĝenerala nomo ŝipo. 

Foto: Gerrit Berveling 


e/ La Instruoj: 1:2 - La Kolero de Dio 

de Komodiano 


e/ /a latina tradukis Gerrit Berveling 


Komodiano devas esti la unua kristana poeto Latinlingva, kies versoj 
konserviĝis al ni. Kelkaj fakuloj supozas, tamen, ke li verkis nur en la 5-a.J 
jc, sed pli verŝajna estas la supozo, ke li apartenas al la 3-a jc. 

Al ni restas de li du malsamaj verkoj: La Instruoj ampleksas 2 librojn 
kun entute 80 akrostiĥoj; la unua libro alvokas la paganojn konvertiĝi al 
Kristanispaof la 2a libro instruas kristanojn kaj J jŭatoffumenojn. La 
heksametra Apologia Kanto aŭ Kanto pri l^fPopoloj (1060 versoj) 
devas korrvinki la paganojn. Al ili Komodian 
Verap-^-zPbelon. 

^Lia-ttrade-de-te ĥeksametroj estas tre nekutiribt li multe pli atentas la 
vortakcentojn ol la distingon inter longeco k< Lmiallongeco, kiel estis 
tradicie. Fakte liaj versoj ofte impresas nur kieljltma prozo. 



Eklezion kiel la 


Leĝe 1 instruas la Dio de I' mondo, de I' tero, de I' maro: 
Al senenhavaj Diaĵoj - Li diras - adoron ne donu, 

Kiujn fabrikis el ligno kaj oro nur viaj manoj! 

Oh! ke ne mia koler' neniigu vin ĉiujn pro tio! 

5 Longe antaŭ Mose', senkultura, senleĝa la gento 
En senscio adoris nur reĝojn delonge mortintajn 2 , 

Revis ĉe ties bildoj pri vana forto idola. 

Oni migrigis la Judojn el Egiptio; kaj Dio 

Donis al ili la Leĝon, ke Lin ili solan adoru 
10 En ĉiopovo - kaj tiujn ceterajn neniam do plue! 

De Resurekto en tiu ĉi Leĝo eĉ estas instruo: 

Iam denove vivi feliĉe eblas esperi - 
Onte, sed nur se I' idolojn vanajn ili forlasos! 


1 T.e. en la Torao (libroj de Moseo). 

2 La malnova religi-kritiko asertis, ke efektive la nocio Dioj origine devenis de plu-adorado de praaj reĝoj post ilia 
morto. Vidu en Esperanto ankaux la verkon La Nekonata Dio de Ferenc Mozsi (trad. el la Hungara Istvan Nagy; eld. 
Fonto 1988) kiu traktas parencan temon tre originale. 

Foto: Jaŝkievvicz 


e/ /a po/a tradukis 
Edvvard Jaŝkievvicz 


Historio pri prauio Noa 

de VVtodzimierz Zagorski 


Praulo Noa la sanktul' 
antaŭ I' Sinjor' iradis. 
Timegis akvon I' mizerul', 
vinon per kruĉ' drinkadis. 


Tial lin amis la Sinjor' 
kaj gardi lin promesis. 

Dum komenciĝis diluvhor' 
lin droni ne permesis. 

Dum kvardek tagoj per pluveg' 
teron I' Sinjor' punadis 
kaj Noa el sub bareleg' 
neniam eliradis. 

Jene plu daŭras la homar' 
kaj plu ĝi eterniĝas. 

Sentenco de tio jena: 

- drinkej' ne danĝeriĝas. 

Pasis diluvo - Noa dank' 

Javeon - ne suferis. 

Por ne ekestu vino-mank' 

(ĉar vinon li preferis). 

El la malplena barel' for 
deprenis Noa ringon 
kaj ĝin oferis al Sinjor'. 

Akceptis Di' distingon. 

Kaj laŭ ĉi ringo (la simbol 1 ) 

Li ĉielarkon faris. 

Nun per diluv' - el propra vol' - 
ne plu puni deklaris. 


Ankoraŭ Noa vivis plu, 
antaŭ Sinjor’ iradis, 
se lin obeis gamboj nur, 
ĉar per la kruĉ' drinkadis. 

Malbenis Noa akvon plu 
kaj kvazaŭ fajron timis, 
ĉar Dio punis per diluv' 
la mondon, kiu krimis. 

Sed iam ebriiĝis tro 
praulo nia sankta, 
arkeon iris dormi do 
de Ĥam priridetanta 

Tial malbenis Ĥamon Di' 
treege ofendita. 

Kaŭze de tio, ĝis nun li 
jam estas malbenita. 

Sentencon de I' ĉi histori' 
ni klare povas vidi. 

Pro Noa ja korporaci' 
oni ne rajtas ridi. 

Kiu priridas justan do 
drinkante sen atento 
tiu ja ebriiĝos tro 
restante Ĥama gento. 

Finfine... 


paco! 

de EdNov 



Graveco de sengravuioj 


de EdNov 


Politikistoj, militaristoj, 
pafaĵ- plus armil- faristoj, 
mortigo-komercistoj, 
kaj similistoj 
(la kutima kunfrataro), 
senelireje el sia militaĉo 
ja altruditaj ili ariĝas... 

Ek, oni heroldas Pacon! 


Sengraveco 
estas grava por 
negravuloj 
kiuj gravigas 
malgravecon 
por iĝi gravaj 
e n s i a 
nulgraveco 


Oni kalkulas, en- kaj elkalkulas 
pri- kaj rekalkulas 
profitojn financajn 
eĉ bankrotojn 
(detalzorga librotenado); 
respondecon pro tia sanga negoco 
ja de ĉiuflanke ili rifuzas... 

Sed, oni heroldas Pacon! 

Kiom da pafiloj, kanonoj, 
da tankoj, ŝipoj, aviadiloj 
plus aliaj detrupovaj maŝinoj 
aliigitaj en ferrubon 
(spuroj de neniiga barbaraĵo); 
ankaŭ triumfojn kaj frakasojn 
ja senemocie ili komputeras... 

Jen, oni heroldas Pacon! 



P.S. - Interpunkciu laŭplaĉe 


Pro deviga militĉesigo 
delogcele al ĉiuj gentoj 
ontan historian eventon 
oni hipokrite profetas 
(metia mensogularo); 
kaj eĉ al pacpremio 
ja aroge ili alcelas... 

Plue, oni heroldas Pacon! 

P.S. 

Nu, kio pro la mortigitoj, 
vunditoj, kripligitoj, 
kaj funebrantaj gepatroj, 
vidvinoj, georfoj, 
la ĉiama viktimaro? 

Per medalhonorigaj solenaĵoj 
ja ĉiuj ili estos kronataj... 

Tiam, oni heroldos Justecon! 

Kiam oni sentas, ke kvin jardekoj da vivo 
jam estis formanĝataj de Krono, oni 
rememoras la antikvajn travivaĵojn, kun 
unika ĉarmo, kvazaŭ tiaj travivaĵoj estus 
reiikvoj eskapintaj al ia vorema apetito de la 
tempo-dio... 

La televido estis aperinta en Portugalio en 
1957, kaj mi naskiĝis en 1958. Kiam mi estis 
pli malpli ses jaraĝa, nur riĉaj lisbonaj 
familioj povis aĉeti televidon, kaj do mia 
familio tute ne povis ekhavi ĝin. Mi loĝis 
proksime de la kvartalo Karmo 1 , kiu, en 1974, 
estiĝis la plej grava scenejo de la Dianta 
Revolucio, en la 25-a de aprilo. Proksime de 
tiu loko, estis naskiĝinta Fernando Pesoo 2 , en 
1888. 

Kvankam loĝantaj en tre centra kvartalo 
de Lisbono, ni kaj niaj najbaroj estis ĝenerale 
malriĉaj, malmultaj havis kompletan 
tualetejon, kaj evidente la salajro ne sufiĉis 
por aĉeti la magian skatolon, kie belaj inoj 
estis savataj de kuraĝaj viroj. Tiam, ili 
ankoraŭ ne estis tiel muskolozaj kiel Arnold 
Schvvarzenegger, sed ankaŭ iŝi ne havis la 
lipajn atributojn de Angelina Jolie. Certe la 


1 Portugale Carmo. 

2 Portugale Fernando Pessoa. 


leganto komprenas, ke la mirakloj de I' 
silikono ankoraŭ ne estis aperintaj... 

Antaŭ 50 jaroj, la kvartalaj kluboj abundis 
en Lisbono. Ankaŭ ni havis la nian, kiu 
nomiĝis Sporta Klubo de Karmo 3 (SKK). Ĝi ne 
plu ekzistas, kiel plejparto de tiaj lisbonaj 
kluboj. Kelkaj postvivis ĝis la 21-a jarcento, 
sed ili estiĝis asocioj, kie maljunuloj fumas la 
ceteran vivon dum kartludas. 

Sporta Klubo de Karmo disvolvis la sporton 
en nia kvartalo, ĉefe la tablotenison, kiun mi 
miatempe ludis sufiĉe malbone, kaj poste 
disvolvis la ĵudon inter la junuloj. Mi estis unu 
el ili, tiam jam 16-jaraĝa, kaj la ĵudmajstro 
agnoskis mian talenton por tiu sporto. Aliaj 
gravaj agadoj estis disvolvataj de SKK. La 
plej plaĉa al la junulinoj estis la strataj baloj, 
okazintaj precize sub la fenestro de mia 
patrina avino, kie ni loĝis, kaj de kie mia kara 
avino kontrolis la paŝojn de la filinoj 
dancantaj kun la najbaroj. 

Tamen, la plej grava iniciato de nia klubo 
okazis, kiam mi estis pli malpli 6-jaraĝa. Tiam 
ni estis en 1964, la usonanoj ankoraŭ ne estis 
irintaj al la Luno, kaj la portugalino ankoraŭ 


3 Portugale Desportivo Clube do Carmo. 

ne estis kudrinta ilian flagon 4 . En 1964, The 
Beatles elŝipiĝis unuafoje en Usono. En 1964, 
Eŭzebjo 5 jam estis la plej rimarkinda 
futbalisto el Portugalio. Tiam, en 1964, 
Sporta Klubo de Karmo aĉetis televidon. 

La vivo de la kvartalo ŝanĝiĝis. En la plej 
granda salono de la klubo, oni fiksis la 
aparaton en centra pozicio de la malplej 
granda muro. Oni ordigis simplajn lignajn 
seĝojn, kvazaŭ en kinejo, laŭ vicoj bone 
aranĝitaj, kaj jen ni kaj niaj najbaroj ekvizitis 
la sidejon de SKK preskaŭ ĉiutage, de la 21-a 
ĝis la 23:30-a, pli malpli. La televido montris 
la bildojn blanke-nigre, kaj nur ekzistis unu 
kanalo, kiu ĉiutage elsendis nur dum kelkaj 
horoj. Tamen, laŭ niaj tiamaj postuloj, tio 
sufiĉis por ravi nin. Cetere, ni vivis sub la 
faŝisma registaro, kaj tial ikara 6 revado povus 
furiozigi iun dion el la portugalia olimpo. Do, 
ni kontentiĝis per malmulto. 

Posttiam, ni ekvidis la eŭropan televidan 
festivalon ĉiujare, kiun neniu portugalia 
kantisto venkis ĝis hodiaŭ, sed ni neniam 
perdis la esperon iam venki: se mi ne vidos 
tion, certe miaj nepoj vidos. Ni ekspektis 
futbalajn ludojn, filmojn kaj teatron, en 
televido. La filmoj estis ĉiam bonaj, kaj ankaŭ 
la teatroj. Kiam oni ne povas elekti, oni 
kontentiĝas kun iu ajn novaĵo: vivo de 
malriĉaj homoj, mone malriĉaj kaj malriĉaj en 
siaj deziroj. 

Kelkaj el la spektantoj, ĉefe sinjorinoj, jam 
havis sian preferatan sidlokon, sur kiu neniu 
alia sidiĝis, respektoplene al la plaĉoj de la 
najbaroj. Mi memoras, je la distanco de pli ol 
kvar jardekoj, mian infanan gapon, kiam iam 
mi malkovris, sur la perfekte blanke farbita 
muro de la salono, ke ia homa formo, grizeca 
kvazaŭ ombra, sin difinis flanke de unu el la 
seĝoj pli proksimaj de la muro. Sur tiu seĝo 
ĉiam sidiĝis la sama sinjorino, kiu sin klinis al 
la muro kaj apogis la korpon sur ĝin. Tiam, 
post mia demandado, mia patrino kaj mia 


4 Aludo al la fakto, ke la usona flago lasita sur la Luno 
estis kudrita de portugalino, laŭ noticoj de la epoko. 

5 Esperantigita nomo de la fama portugalia futbalisto 
Eusebio da Silva Ferreira, naskiĝinta en Mozambiko, 
kaj ludinta ĉefe en la klubo Benfiko (por.: Benfica). 

6 Ikaro: filo de Dedalo, kiu laŭmite arkitektis la 
labirinton de Minotaŭro. Por fuĝi de tie, la patro 
konstruis, por ambaŭ, flugilojn glueblajn per vakso al 
la korpoj, sed avertis Ikaron, ke li ne proksimiĝu de 
la dio Febo, la Suno, kiu al li povus puni pro la hibro 
(defiofendo al dio) voli proksimiĝi de dio. La junulo 
Ikaro, kiam sin sentis fluganta, preteratentis la 
konsilojn de la patro, kaj proksimiĝis de Febo, kiu 
fandis la vakson faligante Ikaron teren, kie li mortis. 


onklino devis klarigi al mi, ke kelkaj homoj ne 
havas ĉiutagajn higienajn kutimojn, kaj do 
tial la ombro ne estis ombro... Mia gapo 
kreskis eĉ pli... 

Pli malfrue, la nomita 
Kolonia Milito, okazinta de 
1962 ĝis 1974, fariĝis pli 
reala. Ni ankoraŭ ne spektis 
la militon en reala tempo 
kiel nun, sed ĉirkaŭ la 
Kristnasko, ĉiujare okazis 

deprima spektaklo dis- Bi ido: tre mamova 
sendita de nia televida teievido. 
kanalo: senfinaj vicoj da portugaliaj soldatoj, 
en Afriko, atendis sian momenton por diri 5 
aŭ 6 sekundan frazon al siaj familianoj. Kelkaj 
sentis gorĝan nodon kaj ne kapablis profiti la 
momenton, tiun jaran momenteton 5- 
sekundan, por sendi kisojn al la patrino, al la 
patro, al la fianĉino, al la familio, amikoj kaj 
najbaroj, kiuj, tag-post-tage spektis tiun 
programon, ĉirkaŭ la Kristnasko, kun lacaj 
okuloj atente serĉantaj siajn amatojn. Jen 
aperis filo, kuzo aŭ najbaro! Tiam ne 
konsoleblaj larmoj sulkis la vizaĝojn de la 
familianoj, kiuj neniam komprenis, kial siaj 
filoj devus iri al Afriko por mortigi homojn. 
Tiam, portugalia familio malofte ne havis idon 
mortinta en Angolo, Mozambiko aŭ 
Gvinebisaŭo. Multaj revenis sen brakoj, sen 
kruroj, blindaj. Multegaj, dum jaroj post la 
milito, sin kaŝis animale sub tablo, se 
neatendita bruo, kiel falinta kulero, sonus en 
sia salono. 

La salajroj ne altiĝis, sed la prezoj de la 
televidoj malaltiĝis, kaj do, iom post iom, ĉiuj 
familioj ekhavis televidojn en siaj hejmoj. 
Ankaŭ la mia. Televidoj pagitaj en partopagoj, 
en unu, du aŭ eĉ tri jaroj. En Portugalio, la 
monatoj ĉiam pli grandas ol la salajroj. Mi 
neniam komprenis kial. Eble ni havas ian 
difekton en la kalendaro... 

La televido restis funkcianta en Sporta 
Klubo de Karmo, eĉ postkiam la familioj jam 
havis la siajn. Tamen, en SKK, la filmoj pri 
indianoj kaj vakeroj donis alian plaĉon al la 
knabaraĉo, kiuj nepre tie kuniĝis en la 
sabataj posttagmezoj, por spekti la epizodojn 
de Bonanzo, i.a. Post la filmo, la knabaraĉo 
forkuris, ludante per pistoloj kaj sagoj, 
demone kriante kiel en la ĵus spektita filmo, 
sin dividante en du grupoj: tiu de la vakeroj 
kaj tiu de la indianoj. Mi estis ĉiam indiano, 
evidente... ĉar mi ŝatas plumojn... 

Foto: Leo De Cooman 


Miaj unuaj spertoj 
pri teievido 


de Leo De Cooman 


Ne longe post la milito, kiam plej multaj 
minoj jam estis forigitaj el la domoj kaj 
hoteloj sur la digo de la flandra marbordo, mi 
iris al Blankenberge kun onjo, kiu anstataŭis 
mian multe tro frue mortintan panjon. Mi 
tiam aĝis iom pli ol dek jarojn. 

Promenante sur la digo ni vidis strangan 
konstruaĵon alte super la tegmento de unu el 
la hoteloj. Ĝi ne similis iun pafilon. Antaŭ la 
pordo staris tabulo kun anonco: "Venu spekti 
televidon ĉi tie", kun detaloj pri horaro kaj 
kotizo, kiun mi ne plu memoras, krom ke ne 
temis pri bagatela sumeto. 

Jam tiam tekniko interesis min - onidire ĝi 
estas en miaj genoj. Mi do insistis kaj onjo 
konsentis iri tien je la vespero. 

Iu sinjoro longe prelegis pri la teknikaĵoj 
de la "moderna" televida sistemo. Li klarigis 
pri bildlinioj, frekvencoj, antenoj, ktp. Mi 
provis kompreni liajn klarigojn, tamen tiam 
ankoraŭ multo restis malklara por mi. 

Apud li, sur la podio, staris grandega 
aparato kun ne tre granda, iom ronda 
ekrano. Dum lia prelego la ekrano restis 
nigra. Post la prelego, la preleginto ŝaltis la 
misteran aparaton. Post kelka tempo aperis 
neĝo sur la ekraneto. Ni devis pacience 
atendi la komencon de la elsendo de la angla 
televidostacio. Mi komprenis, ke la sendilo 
troviĝis trans la maro, teorie tro malproksime 
por havi normalan ricevon. Sed pro la tre 
alta pozicio de la anteno, la ricevo tamen iom 
sukcesis. 

Jen subite malantaŭ la neĝo aperis bildo: 
BBC... Mi tiam ankoraŭ ne lernis la anglan, 
tamen BBC estis konata de ni, ĉar dum la 
milito, iu stacio de BBC disaŭdigis novaĵojn 
en la nederlanda. La okupaciantoj strikte 
malpermesis nin aŭskulti tiajn staciojn, kiujn 
ili cetere disturbis. Ni tamen aŭskultis kaj 
provis kompreni ion spite la disturbojn. Mi 
bone memoras, ke mi ne rajtis pri tio ion diri, 
eĉ ne al la plej bonaj amiketoj en la lernejo. 



Bildo: desegno de televido 


Post nova atendado aperis iu persono 
parolanta en la angla. Mi komprenis nenion, 
kaj verŝajne neniu el la spektantaro 
komprenis ion, ĉar nek la bildoj, nek la sono 
estis tre klaraj. Sed la aparato funkciis, la 
bildoj estis videblaj kaj moviĝis. 

Mi longe pripensis ĉion, kion la preleginto 
diris, kaj verŝajne tio stimulis mian sciemon 
pri sciencaj kaj teknikaj aferoj. 

En ŝranko, en nia subtegmento, mi trovis 
malnovan broŝuron kun malhelruĝa koverto 
pri "memkonstruo de televida aparato" el la 
dudekaj jaroj... en la nederlanda! En la 
subtegmento troveblis nur malmultaj 
dokumentoj en mia gepatra lingvo. La 
generacio antaŭ ni devis paroli la francan en 
la lernejo. Eĉ la kursoj pri la nederlanda estis 
en la franca! Kompreneble mi legis kaj 
relegis la tekstojn, detale esploris la 
desegnaĵetojn kaj la elektronikajn skemojn 
kaj petis klarigojn de miaj pli aĝaj fratoj. 
Temis pri aparato funkcianta laŭ la sistemo 
de Nipkov. En ĝi estis motoro, kiu turnis 
diskon, en kiu estis tridek truetoj laŭ spiralo. 
Laŭ la broŝuro oni transsendis la bildojn per 
"mezaj ondolongoj". Tia aparato devis esti 
konektata al "ordinara" radioricevilo. Poste 
mi ekkomprenis, ke tio eblis nur, ĉar temis 
pri tre malgranda bildo, konsistanta el nur 
tridek linioj. Mi neniam reale vidis tian 
aparaton, nur post pluraj jardekoj mi trovis 
fotojn pri ili en interreto. 

Mi tamen memoras, ke mi faris devigan 
lernejan prelegeton pri televido en la kvara 
klaso de la mezlernejo. Tiu klaso en nia 
tempo nomiĝis la tria, ĉar ni kalkulis inverse: 
la lasta klaso estis la unua! Mia prelegeto 


septembro-oktobro 2008 



La Karavelo n-ro 011 


estis nekutima afero. Fakte estis devige legi 
libron kaj prelegi pri ĝi. Feliĉe ne estis 
problemo trovi teknikan libron pri televido en 
la urba biblioteko. Mi ankaŭ memoras, ke la 
instruisto komprenis nenion, kvankam 
miaopinie mi bone klarigis la funkciadon de 
televido. Li estis historiisto kaj pri sia fako 
sendube sciis ĉion, sed pri teknikaj aferoj li 
komprenis nenion. 

En 1953, kiam televidaj elsendoj 
komenciĝis en Belgio, alia fratino de mia 
panjo instaligis altan televidan antenon sur 
sian tegmenton. En ŝia ĉambro tronis la 
novaĵo. Ĉar ŝi loĝis tute apude, mia avo, kiu 
tiam aĝis 86 jarojn, kaj mia onjo kaj mi ĉiun 
ĵaŭdon vespere iris kune spekti la televidan 
teatraĵon "Ŝipestro apud Matilda". Mia 
karmemora avo eĉ konsultis la televidan 
programon en sia gazeto, ĉar li ne volis 
maltrafi tiun elsendon. Unu el la rolantoj 
memorigis lin pri lia "onklo Izidoro", pri kiu 
mi cetere neniam trovis spuron en la 
genealogiaj listoj, kiujn frato poste redaktis. 

Tiu programo estis simpla teatraĵo, 
kompreneble nigra-blanka, kun malmultaj 
rolantoj, tamen tre ŝatata en la tuta regiono. 

La elsendoj komenciĝis nur vespere kaj 
eblis spekti nur la du Bruselajn staciojn (unu 
en la nederlanda kaj unu en la franca) kaj 
unu stacion en la nordo de Francio. Ĉar la 
"normoj" de la franca kaj "nia" 
nederlandlingva elsendoj malkongruis, por 
povi spekti ambaŭ necesis tre komplika kaj 
multekosta "belga" televidilo kun la diversaj 
"normoj". Jes! Jam tiam la venko de la lingva 
barilo estis malfacila kaj multekosta afero, 
kiu cetere ne kontentige funkciis pro la 
komplikiteco de la "multnorma" aparato, kaj 
ofte paneis, kaj do iamaniere estis antaŭbildo 
de... la nuna EUa "multlingva aparato". 

Noto de LK 

Nefakuloj trovos kelkajn teknikajn klarigojn, de la sama 
aŭtoro, pri la funkciado de televido ĉe: 

http://www.esperantopt.com/dosieroj.html 



Foto: Nikolaj Neĉaev 


de Nikolaj Neĉaev 


El kaoso en harmonion 
(taglibro) 


Mi fuĝis el kaoso, 

El urbo terura, 

El bruo polua, 

El civilizo freneza 
En ĝardenan harmonion 
De koloroj kaj aromoj. 

La ĝardeno ĝuas freŝon 
Post varmego de la tago. 
Okcidento rozkoloras 
Kaj stelaroj ree lumos 
Super dormo mia paca. 

Venis tempo al mateno, 
Ree helas alto blua. 
Eksalutas venon sunan 
Mia kor' kaj trilo frua. 

Mi satdormis sub stelaroj. 
En mateno mi tre viglas 
Kaj pro tio mia ĝojo 
Kanti, trili min devigas. 

Tage venis nova temo, 
Koren venis pluva puro. 
Koincidas kora tremo 
Kun muziko de naturo. 
Pluvo ĉesis. Alt' ĉiela 
Ree freŝe, pure bluas. 

Mia celo iĝas hela, 

Mi liriken evoluas. 


Lu Karuvelo 

^ -*■ Bfletra Lsperanto-Re\ uo pri la PortnpalHngva Literaturo 

LITERATURO 
BUNTA - BELA - BONA 

Aprezu! Abonu! Anoncu! ~ Legu senpage en PDF! 

lakaravelo@qmail.com 

Foto: Valentin Melnikov 


Ĉastuŝkioj & 

el /a rusa tradukis 
Valentin Melnikov 


Ĉi tio estas iom libera traduko de selektitaj rusaj 
popolaj kantetoj, nomataj "ĉastuŝki". Oni kantas ilin 
iaŭ tradicia melodio dum diversaj festoj. Ekzistas 
miloj da strofoj kun humura kaj ofte iom maldeca 
enhavo. 


Hufojn havas la ĉevalo, 
Ĉar la viv' estas batalo; 
Supre - selo kun rimen': 
Vivo estas abomen'. 


Laŭ darvina teorio, 

Ni devenas de simio. 
Bopatrinon, laŭ simil' 
Eble naskis krokodil'. 


Belulino en boato 
Navigadas kun amato; 
Albordiĝi mankas fort': 
Staras edzo sur la bord'. 


Mi ĉapelon novan prenis, 

Kaj laŭ strat' kun ĝi promenis. 
ĉin aprezis post moment' 

La kolombo de tegment'. 


Manjon, laŭ komuna klaĉo, 
Edzinigis stultulaĉo. 

Kia stranga opini'! 

Ŝia edzo estas mi! 



Foto: Imre Szabo 


de Imre Szabo 


Mi atendis vin 


Mi atendis vin la tutan tagon, 
denove tutan tagon, 
mi frotadas la tagojn, 
kiel rozarion 

monaĥino klostroprofunde 

inter la dikaj, mukozaj muroj, 

en ĉi enorma premilo 

lante fluetas la elpremitaj 

vortoj de la preĝo, 

la masonaĵo de la muroj 

estas preĝo de la antaŭaj 

jam delonge foririntaj 

al la lule lilia tiliejo 

kun sia rozario 

ili kuŝas tie sube 

kun rozariaj manoj 

virgaj senkulpaj senpensaj 

kaj ili estas feliĉaj 

pli grasas la herboj 

super ilia kuŝejo, 

la ĉielo estas pli fore 

ol iam ajn, 

du metrojn sube 

ili resurektos, 


nepre ili resurektos, 
ĉar oni ellevos ilin, 
la psalmoj ellevos ilin, 
la psalmoj kiel larĝaj flagoj 
ŝvebe rampos al la 
gardostaraj arboj 
al la arbaroj por vindi ilin 
kaj engluti 

kiel la apenaŭ moviĝanta 

eterneco vermoplena 

kaj iliaj ostoj iros 

al la altaroj por sanktigi ilin 

ĉiu gramo da osto valoros pli 

ol tri gramoj da oro 

Kaj nun mi staras en tiu ĉi premilo 

kolosa liganta la karnon al la ĉielo 

kie vakuas la sentoj 

malplenokulaj anĝeloj flugadas 

de nenio al imago 

kaj reen... 

Donu al mi pacon Sinjoro 
permesu ke defalu tiuj sopiroj 
kiel kardoj el la hundofelo 
mi povu stari antaŭ vi 
suverene sensufere 
ho Sinjoro, lasu 

ke mi elvomu la spasmajn tagojn 
la spasmojn kaj la tagojn 
ilin ambaŭ aparte 

kaj malpleniĝinte mi sentu la ĝuon 
de malsato malsato 
kiun sopiras stomakmalsanuloj. 
Lasu ke mi elvomu min 
Ho, Sinjoro, senreste 
mi frotadas la suferojn 
grandgloban rozarion. 

Foto: Paulo Sergio Viana 


e/ /a portugala tradukis 
Paulo Sergio Viana 


Kiel oni inventis aimanakojn 

de Machado de Assis 

For, bibliografo! Mi havas nenion kun vi. Nek 
kun vi, scivolemulo pri polvokovritaj historioj. For, 
vi ĉiuj; tio, kion mi rakontos, interesas aliajn 
homojn, malpli specialajn kaj ege malpli tedajn. 
Mi raportos tion, kiel oni inventis almanakojn. 

Vi scias, ke Sinjoro Tempo, ekde sia naskiĝo, 
estas blankbarba maljunulo. Poetoj ne alie nomas 
lin: la maljuna Tempo. Neniu bildigis lin 
alimaniere. Kaj ĉar ekzistas homoj, kiuj petolas 
kun maljunuloj, unuj frapetas al li la ventron (tiaj 
estas la ŝercemuloj), aliaj eĉ defias lin; ankoraŭ 
aliaj batalas kontraŭ li, sed la diablulo ĉiujn 
venkas; tia estas la regulo. 

Tamen, unu afero estas barbo, alia estas koro. 
Barboj povas esti maljunaj, dum junaj estas la 
koroj; kaj inverse: ekzistas maljunaj koroj kun 
freŝaj barboj. Ne tia estas la regulo, sed tio 
okazas. Tio okazis al Sinjoro Tempo. Unu tagon, 
Tempo vidis dekkvinjaran knabinon, belan kiel 
suna tago, rideman kiel mateno, trankvilan kiel 
nokto, ia kunaĵo de raraj kaj delikataj kvalitoj, kaj 
li eksentis, ke io batas al li ĉe la maldekstra 
brustoflanko. Li rigardis ŝin kaj la batoj 
pligrandiĝis. La okuloj de la knabino, veraj 
fajraĵoj, ardigis la liajn, nur pro rigardado. 

- Kio estas tio? - murmuris la maljunulo. 

Kaj la lipoj de Sinjoro Tempo ektremis, kaj la 
sango pli rapide fluis, kvazaŭ vipata ĉevalo, kaj li 
tuta aliiĝis. Li sentis, ke tio estas amo; sed li 
rigardis la oceanon, nome vastan spegulon, kaj 
trovis, ke li estas maljuna. Ĉu tia maljuna viro 
amus tian knabinon? Li forlasis la maron, li forlasis 
la belulinon, kaj ekdediĉis sin al cerbumado pri la 
batalo de Salamiso. 

Antikvaj bataloj estis por li, kiel por ni 
malnovaj ŝuoj. Kion gravis por li Salamiso? Li 
ripetis ĝin per la memoro, kaj je lia malfeliĉo, li 
vidis la saman fraŭlinon inter la batalantoj, flanke 
de Temistoklo. Post kelkaj tagoj, li suprengrimpis 
montopinton, nome Ĉimborazon 1 ; li malsupreniris 
en la dezerton Sinaj; li ekloĝis en la Suno, li 


1 Ĉimborazo: malaktiva, 6000-metre alta vulkano en 
Andoj (Ekvadoro). 

ekloĝis en la Luno; ĉie aperadis al li la bildo de la 
bela dekkvinjara knabino. Fine li aŭdacis iri 
renkonte al ŝi. 

- Kiu estas via nomo, belega estulo? 

- Mia nomo estas Espero. 

- Ĉu vi konsentas ami min? 

- Vi estas troŝarĝita de jaroj, ŝi respondis; mi 
staras ĉe ilia burĝoniĝo. Geedziĝo ne eblas. Kiu 
estas via nomo? 

- Ne gravas al vi mia nomo; sufiĉas scii, ke mi 
povas donaci al vi ĉiujn perlojn de Golkondo 2 ... 

- Adiaŭ ! 

- Diamantojn el Ofir 3 ... 

- Adiaŭ! 

- Rozojn el Ŝarono... 

- Adiaŭ! Adiaŭ! 

- Vinberejojn en Engaddi 4 ... 

- Adiaŭ! adiaŭ! adiaŭ! Ĉio tio iam estos mia; 
baldaŭ aŭ post longe, iam... 

Fraŭlino Espero forkuris. Sinjoro Tempo silente 
rigardis, ĝis li entute forperdis ŝin. Li ekmalfermis 
la buŝon por malbeni ŝin, sed la paroloj, kiujn li 
eligis estis ĉiuj benaj; li emis kraĉi sur la lokon, 
kie la fraŭlino piediris, sed ne povis eviti la 
impulson kisi ĝin. 

Tiam envenis al li en la kapon la ideo pri 
almanako. Oni ne kutimis uzadi almanakojn, ĝis 
tiam. Oni vivis sen ili; oni negocadis, oni 
malsaniĝadis, oni mortadis, sen konsultado al tiaj 
libroj. Oni konis la iradon de Suno kaj de Luno; 
oni kalkuladis monatojn kaj jarojn; ĝi estis, 
finfine, la sama afero; sed tio ne estis skribata, 
oni ne numeradis jarojn kaj semajnojn, oni ne 
nomadis tagojn, nek monatojn, tute ne; ĉio 
fluadis, kiel birdaro, kiu ne lasas spurojn en la 
aero. 

- Se mi trovos manieron venigi antaŭ ŝiajn 
okulojn tagojn kaj monatojn, kaj se mi tion 
reproduktos ĉiujare, por ke ŝi konkrete vidu, ke 
forpasadas al ŝi la junaĝo... 

Jen rezonado de maljunulo, sed oni ĉion 
pardonas je amo, eĉ se ĝi ekburĝonas el ruinaĵoj. 
Sinjoro Tempo inventis almanakon; li komponis 
libron simplan, sekan, senmarĝenan, sen io ajn; 
nur la tagoj, la semajnoj, la monatoj kaj la jaroj. 
Unu tagon, je mateniĝo, la tuta tero vidis, ke falas 
el la ĉielo pluvo el bultenoj; oni komence pensis, 
ke tio estis ia novspeca prujno, poste oni vidis, ke 
ne, kaj time oni forkuris; fine, unu pli kuraĝa 


2 Golkondo: antikva, glora urbo em Hindio. 

3 Ofir: legendeca regiono el kie Salomono venigis oron. 

4 Engaddi: oazo okcidente de la Morta Maro, fama pro 
sia naturriĉeco, plurfoje menciata en la Biblio. 

homo prenis unu bultenon, aliaj faris la samon, 
legis kaj komprenis. La almanako alportis la 
lingvaĵon de urbo kaj de kampoj, kie ĝi falis. Tiel 
la tuta tero ekposedis, samtempe, la unuajn 
almanakojn. Se multaj popoloj ne posedas ilin 
ankoraŭ hodiaŭ, se aliaj mortis ne leginte ilin, la 
kaŭzo estas, ke ili ekaperis post la okazaĵoj, kiujn 
mi nun priskribas. Tiuokaze, la diluvo estis 
universala. 

- Bone, diris Espero, preninte bultenon, kiun ŝi 
trovis en la legomĝardeno; nun mi ne plu 
mistrafos la tagojn renkonti amikinojn. Mi 
vespermanĝos aŭ tranoktos ĉe ili, por tio mi 
strekos ĉi tie sur la folioj, per koloraj signoj la 
elektitajn tagojn. 

Ĉiuj havis almanakojn. Ne nur junulinoj, sed 
ankaŭ maturulinoj, kaj maljunuloj, kaj junuloj, 
juĝistoj, sacerdotoj, komercistoj, ŝtatestroj, 
servistoj; estis mode porti en la poŝo almanakon. 
Poeto verkis poemon, per kiu li atribuis la aferon 
al sezonoj, pro ordono de iliaj gepatroj, Suno kaj 
Luno; astronomo, male, pruvis, ke almanakoj 
estis restaĵoj de iu astro, sur kiu, de la origino de 
la jarcentoj, estis skribitaj la lingvoj, kiujn oni 
parolas sur la tero kaj probable sur aliaj planedoj. 
Alia estis la ekspliko de teologoj. Granda fizikisto 
konceptis, ke almanakoj estas kreaĵo de la tero 
mem, kies vortoj akumuliĝis en la aero, viciĝis, 
presiĝis en la aero mem, kiu transformiĝis en 
paperfoliojn, danke al... Tio do daŭris; tiom kaj 
tiaj estis la teorioj, ke tiu de Fraŭlino Espero estis 
plej akceptata de la popolo. 

- Mi pensas, ke almanako estas nur almanako - 
ŝi ride diris. 

Kiam alvenis jarfino, ĉiuj homoj, kiuj tre zorge 
konservis almanakon, por konsulti ĝin dum la 
sekva jaro, ekmiris, ke dumnokte falis alia pluvo 
el almanakoj. La tuta tero matene troviĝis 
plenplena je ili; tiuj estis la novjaraj. Ili 
kompreneble flankenlasis la malnovajn. Post la 
fino de la jaro, alia almanako; tiel sinsekve ili 
alvenadis, ĝis Fraŭlino Espero kalkulis dudek kvin 
jarojn, aŭ, kiel oni tiam diris, dudek kvin 
almanakojn. 

Neniam la tagoj ŝajne fluis tiel rapide. Flugis la 
semajnoj, kun ili la monatoj, kaj tuj post la 
komenco de la jaro, jen ĝi finiĝis. Tia efiko 
malĝojigis la teron. Eĉ Fraŭlino Espero, vidante, 
ke la tagoj tiel rapide iradis, kaj ne trovinte edzon, 
aspektis senentuziasma; sed tio daŭris nur 
momenton. Tiun saman momenton aperis antaŭ ŝi 
Sinjoro Tempo. 

- Jen mi, ne lasu, ke maljuneco atingu vin... 
Amu min... 

Fraŭlino Espero respondis al li per du grimacoj 
kaj restis fraŭla. Certe venos fianĉo, ŝi pensis. 

Rigardante sin antaŭ la spegulo, ŝi konstatis, 
ke fakte malmulto ŝanĝiĝis. Dudek kvin almanakoj 

preskaŭ ne forviŝis la freŝecon de dek kvin jaroj. 
Ŝi estis la sama, belega, juna Espero. La maljuna 
Tempo, pli kaj pli brulanta en pasio, faligadis 
almanakojn, jaro post jaro, ĝis ŝi atingis la 
tridekan, kaj poste tridek kvin. 

Estis jam dudek almanakoj; ĉiuj homoj 
ekmalamis ilin, escepte de Fraŭlino Espero, kiu 
estis plu tiu sama knabino dekkvinjara. Tridek 
almanakoj, kvardek, kvindek, sesdek, cent 
almanakoj; rapidaj maljuniĝoj, mortoj post 
mortoj, rememoraĵoj maldolĉaj kaj krudaj. Eĉ 
Fraŭlino Espero, starante antaŭ spegulo, trovis 
blankan haron kaj haŭto-faldon. 

- Unu haŭtofaldo! Unu sola! 

Alvenis aliaj, kune kun la almanakoj. Fine la 
kapo de Espero fariĝis ia neĝomonto, la vizaĝo 
fariĝis ia mapo el linioj. Nur la koro plu estis 
verda, same kiel tiu de Sinjoro Tempo; ambaŭ 
verdaj, eterne verdaj. La almanakoj plu faladis. 
Unu tagon, Sinjoro Tempo malsuprenvenis por vidi 
la belan Esperon; li trovis ŝin maljuna, sed fortika, 
kun ĉiama rido ĉe la lipoj. 

- Eĉ tiel mi amas vin, kaj mi vin petas... - li 
diris. 

Fraŭlino Espero nee skuis la kapon; sed tuj 
poste, ŝi prezentis al li la manon. 

- Jen do - ŝi diris - ĉar ambaŭ maljunas, ne 
longa estos la geedzeco. 

- Ĝi povas esti senfina. 

- Kiel do? 

La maljuna Tempo prenis la fianĉinon kaj venis 
kun ŝi al blua, senlima spaco, kie la animo de unu 
kisis la animon de la alia per kiso eterna. La tuta 
kreitaro ĝue ektremis. Verdeco en la koroj fariĝis 
ankoraŭ pli verda. 

Post tiu^ tempo, Espero kunlaboris en la 
almanakoj. Ĉiujare, al ĉiu almanako Espero alligis 
verdan rubandon. Tiam la malĝojon en almanakoj 
ŝi gajigis; kaj neniam Sinjoro Tempo pasigis 
semajnon, sen tio, ke la edzino ne metis misteron 
en la sekvan semajnon. Tiel ili ĉiuj pasadis, plenaj 
aŭ malplenaj, sed ĉiam montrante ion, kio plenigis 
la animon de homoj per pacienco kaj per vivo. 

Tiaj la semajnoj, tiaj la monatoj, tiaj la jaroj. 
Kaj pluve faladis almanakoj, multaj el ili kun 
aldono kaj ornamo per bildoj, versoj, rakontoj, 
anekdotoj, mil distraj aferoj. Kaj ili pluve faladis. 
Kaj ili faladas. Kaj falados almanakoj. Sinjoro 
Tempo presigas ilin, Sinjorino Espero ilin bindas; 
tia estas la tuta oficejo de la vivo. 


Noto de LK 

Pri Machado de Assis, legu ankaŭ ĉe 
La Karavelo, n-ro 2, n-ro 3 kaj n-ro 6 

Fraŭlino Lunalum' 


[Dekoracio: floroj kaj balonoj.] 

RAPORTISTO 

Saluton, karaj televidspektantoj! Tio estas la 
unua tridimensia televidkanalo de Odnalujo. 
Hodiaŭ, la 22-an de septembro 3008, ni 
elsendas rekte el la malsanulejo 
"BONHUMORO" en la urbo Obru. Ni troviĝas 
en la plej gaja ĉambro de la malsanulejo: la 
Adiaŭa Ĉambro. Ni festas la baldaŭan 
vojaĝon al la transmondo, farota de nia 
fama, bela, plej amata odnaluja aktorino, 
FRAŬLINO LUNALUM'! 

[Aplaŭdoj. Fraŭlino LUNALUM' eniras la 
scenejon. Ŝi ŝajnas tre juna, estas brile kaj 
gaje vestita, ridetanta, tenanta etan hundon 
en la brakoj. Ankaŭ la hundo havas 
rubandojn kaj ŝajnas gaja.] 





Bildo: Feino 


mi. Tiu estis ĝis nun mia plej grava sekreto. 
Ekde la aĝo de 50, kiam mi debutis en 
kinofilmo, mi publike portas maskon nomitan 
"FRAŬLINO LUNALUM'", farita de la firmao 
"Paralelvivo". Nur mia familio konas min 
ankaŭ senmaska, ĉar nur kiam mi estas en 
mia vera hejmo, mi demetas la maskon. 
Kompreneble, mia vera hejmo estas 
sekreta... 


Kara sinjorino, laŭ la malnova tradicio de 
Odnalujo, ni, viaj admirantoj, deziras al vi 
tutkore: ĜOJAN MORTOTAGON! 


RAPORTISTO 

Mi... ne komprenas... kiel... kial... 


[Aplaŭdoj. La spektantoj kantas kune: "Gojan 
morton al vi! Ĝojan morton al vi! Ĝojan 
morton, kara LUNALUM'! Ĝojan morton al 
vi!"] 


FRAŬLINO LUNALUM' 

Tio estas simpla afero: fraŭlino LUNALUM' 
estis nur rolo, kiun mi ludis dum 71 jaroj. Mia 
plej interesa rolo ĝi estis! 


Nun, laŭ la malnova tradicio de Odnalujo, ni 
aŭskultu la adiaŭajn ŝercojn pretigitajn de nia 
kara vojaĝonto. Estimataj televidspektantoj, 
jen la lastaj ŝercoj de la plej granda stelo de 
la odnaluja scenejo: Fraŭlino LUNALUM'! 

[Aplaŭdoj.] 

FRAŬLINO LUNALUM' 

Saluton, geamikoj! Hodiaŭ, mi ĝojas donaci 
al vi miajn lastajn tri ŝercojn, kiujn mi 
pretigis por vi dum sepdek unu jaroj. Jen mia 
unua ŝerco: mi ne estas 97-jara, kiel la 
amaskomunikiloj diris. Mi estas 121-jara! 
[Aplaŭdoj] Jen mia dua ŝerco: mi ne estas 


RAPORTISTO 

Kaj... kaj... kio pri viaj 28 geedziĝoj? Kaj pri 
ĉiuj viaj eksedziĝoj? Kaj pri ĉiuj grandaj 
skandaloj ĉirkaŭ vi? 

FRAŬLINO LUNALUM' 

Ho, ĉio rilate mian privatan vivon estis fikcio. 

RAPORTISTO 
Ĉio? Ĉu vere ĉio? 

FRAŬLINO LUNALUM' 

Ĉio. Mi ne volis permesi al la raportistoj eniri 
mian familian vivon. Mia vera privata vivo 
estis tre banala: mi edziniĝis nur unufoje, 

kiam mi estis 20-jara. Mi vivis feliĉe kun mia 
sola edzo dum 99 jaroj, kaj antaŭ 2 jaroj mi 
iĝis vidvino. 

RAPORTISTO 

Sed... kio pri viaj fikciaj edzoj? Ĉu ankaŭ ili 
portis maskojn? 

FRAŬLINO LUNALUM' 

Ho, ili estas aktoroj, kiujn oni dungis por ludi 
kun mi en tiu ĉi interaktiva spektaklo. 

RAPORTISTO 

Do, ĉu ĉion, kion ni konas pri via vivo, vi 
konsideras "interaktiva spektaklo"?! 

FRAŬLINO LUNALUM' 

Jes, ja. Nur mia sekreta familia vivo estis 
vera. 

RAPORTISTO 

Sed... tamen... mi opinias, ke la plej grandan 
emocion de via vivo vi spertis, kiam vi ricevis 
la grandan premion "LA ORA BOVIDO"... 

FRAŬLINO LUNALUM' 

Ho, ankaŭ tiam mi ludis mian rolon... mi 
ŝajnigis troigatan emocion, fremdan al mia 
animo. 

RAPORTISTO 

Ĉu vi neniam spertis verajn emociojn dum 
via vivo? 

FRAŬLINO LUNALUM' 

Mi ja spertis verajn emociojn. Ekzemple: la 
plej gravaj ĝojoj de mia vivo estis la 
momentoj kiam mi iĝis edzino, patrino, 
bopatrino, avino, praavino kaj pra-praavino. 
Pri la malĝojoj, ne indas paroli dum festa 
momento. 

RAPORTISTO 

Tamen... ĉu vi vere kreis 71-jaran ŝercon, nur 
por eviti la malĝentilecon de la televid- 
raportistoj?! Ĉu nur pro tio?! 

FRAŬLINO LUNALUM' 

Nu... fakte, mi havis ankaŭ aliajn kialojn. Mia 
edzo estis la posedanto de la firmao 
"Paralelvivo". Li sponsoris tiun interaktivan 
spektaklon... por la reklamo. Nun la firmao 
apartenas al nia filo kaj nia bofilo. Mi 
esperas, ke ili ja gajnos per tiu ĉi reklamo. 
Krome... mi amegis ludi por tiu ĉi ŝerco. ĉi 
estis la plej grava rolo de mia vivo. 


RAPORTISTO 

Kial vi tiom ĝuis tiun rolon? 

FRAŬLINO LUNALUM' 

Ĉar mi volis pruvi, kiom facile estas iluzii la 
amaskomunikilojn kaj kiom facile la amas- 
komunikiloj povas krei fikciajn personecojn. 
Atentu! Hodiaŭ vi malkovras, ke Fraŭlino 
LUNALUM' estis fikcio; morgaŭ vi eble 
malkovros, ke la prezidento estas fikcio, aŭ 
ke la armeestro estas tia, aŭ la financ- 
ministro... Sed precipe mi ludis ĉi tiun rolon, 
ĉar ĝi estis amuzega rolo... Jes... amuzega... 
Mi estas tre kontenta, ke dum mia tuta 
vojaĝo tra ĉi vivo, mi tre bele amuzis min kaj 
amuzis la aliajn... Mi esperas, ke mi forlasas 
malantaŭ mi gajajn memorojn... Nu, kion vi 
pensas, Jojo? Ho, mi preskaŭ forgesis pri mia 
tria ŝerco! Jen ĝi: Vi ĉiuj konas mian hundon 
Jojo, ĉu ne? 

RAPORTISTO 

Ho jes, via Jojo estas la plej fama hundo de 
Odnalujo! Liaj fotoj aperis en dekoj da revuoj 
kaj sur skatoloj de hundmanĝaĵoj! Jojo estas 
preskaŭ same fama kiel vi! 

FRAŬLINO LUNALUM' 

Bonege! Nun aŭskultu. Mia Jojo ne estas 
hundo. Li estas kato. Li portas maskon, 
faritan de la firmao "Paralelvivo". 

[Ŝi demetas la maskon de la hundo kaj 
vidigas la katon.] 

KATO 

Miaŭ! 

Sur la benko, sur kiu li sidiĝis, estis tri 
trolukse ornamitaj koketulinoj 6 , kiuj ebriigis 
lin per iom da kapturnaj parfumoj. La fronta 
benko estis okupata de familio: tri elegantaj 
fraŭlinoj, akompanataj de la patrino, kiu 
povus esti kredata ilia plejaĝa fratino. 


Bildo: Tramo en Brazilo 


e/ /a portugala tradukis 
Roger de Castro Gotardi 


Bildo: Roger Gotardi 


La naztuketo 


Juvencio, eksplikisto pri matematikoj, estis 
funebra viro. Neniam iu vidis lin ridi, neniam 
iu ekvidis lian rigardesprimon tra liaj 
sunokulvitroj. Li havis vangojn okulglutajn, 
nazon kurban, barbon longan. Li ĉiam 
surhavis nigrajn vestojn kaj uzis altan 
ĉapelon. 

Li estis distriĝema, kaj ŝajne estis ĉiam 
vaganta tra la intermondoj de I' senfino, 
portata sur nubo el numeroj. 

En unu el tiuj belaj posttagmezoj de Rio- 
de-Ĵanejro, kiam ĉiuj belaj inoj fiere iras, tra 
la Avenuo, montrantaj sian belecon kaj siajn 
tualetojn 1 , la eksplikisto Juvencio prenis, kun 
ioma malfacileco, la tramon en Placo de 
Karioko 2 , por iri ekspliki en Kateto 3 . Estis la 
horo de la plej vigla trafiko. La sidlokoj estis 
konkerataj pere de rapideco kaj lerteco. 

La eksplikisto Juvencio hazarde trafis 
tramon virinplenan, tramon, kiu plej similis al 
la barko de Kitero 4 , kvazaŭ pentrita de iu 
moderna VVatteau 5 . Kiel domaĝe! La 
eksplikisto Juvencio, kiu estis vidvo 
pozitivista, ne havis rigardojn por la plej bela 
porcio de la homaro. 

1 La aŭtoro uzis la francan vorton toillets en la originalo. 
Nuntempe la franca fremda vorto akiris brazilportugalan 
formon - toalete. 

2 Largo da Carioca, estas publika ejo, situanta en la 
centro de la urbo Rio-de-Ĵanejro. Ĝi estas ampleksa 
loko, intense trairata de laborantoj; scenejo de popolaj 
artistoj kaj stratvendistoj kun la plej diversaj servoj kaj 
varoj. De multaj konsiderata la koro de la centro de Rio- 
de-Ĵanejro. 

El /7ffp://pf.iv//c/ped/’a.orQ/iv//c/7/.aroo da Carjoca . 

3 Catete estas kvartalo de la suda regiono de Rio-de- 
Ĵanejro, kie troviĝas Palaco de Kateto (iama sidejo de la 
prezidanteco de la Respubliko), kiu nuntempe estas 
muzeo. 

4 Greka insulo. Aliru al 

h ttp: //eo. wikipedia. ora/wiki/Kitero . 

5 Jean-Antoine VVatteau, franca pentristo. 


La tri fraŭlinoj troparolis, komentante ĉion, 
kion ili jam vidis dum la promenado. Unu el 
ili, cetere la plej bela, svingis inter la fingroj 
etan blankan naztukon, delikategan 
naztukon, ĉe kiu neniu nazo aŭdacus mungi 7 
sin. Je la ardo de la babilado, la fraŭlino faris 
geston, kaj jen la naztuko, forglitante el ŝia 
mano, falis - vidu, kian fatalan hazardon! - 
falis ja sur la pantalonfendon de la eksplikisto 
Juvencio. Li, kiu sin distris, legante libron pri 
matematikoj, tute ne rimarkis la okazaĵon. 

La koketulinoj tre plaĉe ridegis, sed neniu 
aŭdacis iri preni la naztukon de tie, kie ĝi 
falis, por transdoni ĝin al la proprietulino. 
Intertempe, la ino, kiu sidis apud la 
eksplikisto Juvencio, kubutfrapis lin kaj, per 
signifa rigardo, vekis lian atenton pri la 
naztuko. 

Kio okazis tiam estis eksterordinara. La 
eksplikisto Juvencio diris al si mem: "Kiam mi 
detenos min de miaj distriĝoj? Mi ja lasis 
ekstere pecon de la ĉemizbasko!" Kaj tuje, 
kovrante per la libro tion, kion li estis faranta, 
li ŝovis la naztuketon en la pantalonfendon. 

Poste, li demetis la ĉapelon antaŭ la 
koketulino, dirante: 

— Koran dankon, kara fraŭlino - kaj daŭre 
legis neĝeneble. 


6 En la originalo, plurloke la aŭtoro uzis la francan vorton 
cocotte(s), tradukita kiel koketulino(j). Ankaŭ tiu vorto 
portugaliĝis en Brazilo al cocota(s). 

7 mungi - purigi ies nazon el la muko (PIV). 

Esperantaj nomoj 
elvenantaj e/ /a portugala 


de Joao Jose Santos 

Resumo de unu-hora prelego sekvita de debato, okaze de la 24-a Renkontiĝo de la 
Portugaliaj Esperantistoj, en Alkoŝeto, la 4-an de oktobro 2008. Vidu la disponeblan 
materialon pri la evento en: http://www.esperantopt.com/dosieroj.html. Tie preneblas ankaŭ 
la diapozitivaro montrita en la evento. 

Foto de Juliana Santos | 


ENKONDUKO 

Enkadre de la traduka laboro por La 
Karavelo, kelkaj homoj starigis dubojn 
rilatantajn al la traduko kaj transliterado de 
portugaliaj etnaj vortoj en esperanton. Tiel 
mi decidis eklabori pri la verko 
Tradukmetodo de la portugala al esperanto. 
Kiam la libro jam havis kelkajn dekojn da 
paĝoj, evidentiĝis la neceso liberigi parton de 
tiu libro, kiu konsistigos alian libron. Ĝi 
nomiĝos Traduko kaj transliterado de 
portugaliaj nomoj ai esperanto. Ambaŭ 
verkoj espereble aperos post ne multaj 
monatoj. 

La nuna prelego aludos precize al kelkaj 
eroj de la temo de ĉi lasta libro. 


DETRUENDAJ MITOJ 

Kreiĝis en la historio de esperanto diversaj 
mitoj. Tri el ili, kiuj iel rilatas al la asimilado 
de nomoj, devas esti detruataj, ĉar ili 
malhelpas la disvolviĝon de esperanto. 
Temas pri la jenaj mitoj: 1-A DETRUENDA 
MITO: La proprajn nomojn oni ne tradukas. 
2-A DETRUENDA MITO: En esperanto 
ekzistas oficialaj vortoj. 3-A DETRUENDA 
MITO: En esperanto ne ekzistas homonimoj. 


1-A DETRUENDA MITO: 

La proprajn nomojn oni ne tradukas. 

Oni rimarku, kio okazas en la portugala 
lingvo rilate la asimiladon de nomoj el la aliaj 
lingvoj, kaj oni vidu, ke kelkfoje oni ne 

tradukas la nomojn, alifoje oni tradukas ilin, 
kaj alifoje oni ilin transliteradas. 

Oni observu, en la jena listo, ke kelkfoje la 
portugaloj transliteradas la fremdajn nomojn, 
prononcante ilin pli malpli portugalece. 


el la angla 

VVilliam 

Shakespeare 

VVilliam 

Shakespeare 

el la kastilia 

Miguel de 

Cervantes 

Miguel de 

Cervantes 

el la greka 

KcovoTavTivoc; 

Ka(3dcpn<; 

Konstantinos 

Kavafis 

el la franca 

Paris 

Paris 

el la germana 

Hamburg 

Hamburgo 


Do, en la portugala, kelkfoje oni 
transliteradas la nomojn, kun minimumaj 
ŝanĝoj, prononcante ilin portugalece. 

Pro similaj ekzemploj, ĝenerale la 
portugaloj, kaj ne nur, fiere asertas: la 
proprajn nomojn oni ne traduku! 

Tamen, oni observu la sekvantan liston: 


el la angla 

VVhite House 

Casa Branca 

el la ĉina 

????? 

Grande Muralha da 
China 

el la germana 

VVilhelm Tell 

Guilherme Tell 

el la franca 

Charles Magne 

Carlos Magno 


Observante tiun liston, oni perplekse ne 
komprenas kial la angla nomo VVilliam estas 
transliterita en la portugala kiel VVilliam, sed 
la germana VVilhelm estas tradukita al 
Guilherme. Same, se la proprajn nomojn oni 
ne tradukas, kial do Charles Magne fariĝas 
portugale Carlos Magnol Ĝi devus fariĝi 
Charles Magno, simile al la transliterado de la 
nomo de Shakespeare. Kaj kion diri pri la 
asimilo al la portugala de la nomo VVhite 
House ? Ĝi devus resti la sama, se oni vere 
ne tradukus la nomojn. Tamen, portugaloj 
ĝin tradukas al Casa Branca, laŭ la senco de 
ĉiu el la vortoj, kaj eĉ la sintaksan ordon de 
la du vortoj oni renversigas, por ĝustigi la 
nomon al la portugala sintakso. 

Do, for la mensogon!, ke la proprajn 
nomojn oni ne tradukas. Fakte, kelkfoje la 
portugaloj transliteradas la nomojn, alifoje 

tradukas ilin, kaj ĉiam ĝustigas la prononcon 
al la portugala lingvo. Tamen, portugaloj, tiel 
kiel alilandanoj, fiere diras: oni ne tradukas 
la proprajn nomoj. 


2-A DETRUENDA MITO: 

En esperanto ekzistas oficialaj vortoj. 

Por kompreni kiel funkcias la esperanta 
tradicio rilate la proprajn nomojn, oni devas 
scii kio estas esperanto, kio estas la 
portugala lingvo, aŭ pli simple, kio estas 
lingvo. 

Kio estas esperanto? Ĉu ĝi estas la lingvo 
de Zamenhof?^ Ĉu ĝi estas la lingvo de I' 
Fundamento? Ĉu ĝi estas la lingvo de PIV? 
Ĉu ĝi estas la lingvo aprobita de I' Akademio 
de Esperanto? 

La plej ĝusta kaj simpla respondo al tiu 
demando similas al la respondo al ĉi tiu: Kio 
estas la portugala? Kaj ĝenerale ĝi similas al 
la respondo al: Kio estas lingvo? 

Se oni demandas al simpla popolano, kio 
estas la portugala, unu el la eblaj respondoj 
estas: La portugala lingvo estas la lingvo 
parolata de la portugaloj, de la brazilanoj, de 
la angolanoj kaj de kelkaj aliaj popoloj. Jes, 
la respondo estas taŭtologia, sed ĝi estus 
unu el la plej oftaj respondoj, se oni enketus 
pri tio. 

Kaj pri ^ esperanto? Kio do estas 
esperanto ? ĉi komenciĝis far Zamenhof, sed 
Zamenhof ne scius nomi komputilon. ĉi 
baziĝas sur la Fundamento,^ sed la 
Fundamento ne katenas ĝin. ĉiaj vortoj 
aperas en PIV, sed aliaj aperas ĉiutage. La 
Akademio de Esperanto provas reguli ĝin, 
sed nur postkiam la esperantistaro jam kreis 
en ĝi. 

Simile al la respondo donita supre al la 
demando Kio estas la portugala lingvo?, oni 
povas respondi al la demando Kio estas 
esperanto?, tiel: 

Esperanto estas la lingvo de la 
esperantistoj, unueca sed varieca, uzata en 
la tuta mondo, laŭ la internaciaj ecoj de tiu 
kultura internacia komunumo, kaj ĝis ĉefa 
regulilo estas: la esperanta tradicio. 

Do, en esperanto, ne ekzistas oficialaj kaj 
neoficialaj vortoj. En ĝi ekzistas vortoj, kiuj, 
tiel kiel ĉe la aliaj lingvoj, estas ŝatataj de 
kelkuloj kaj malŝatataj de aliaj homoj kaj 

orgamzoj. 

Do, for la mensogon!, ke en esperanto 
ekzistas oficialaj kaj neoficialaj vortoj, ĉar la 
lingvo estas kio fakte ĝi estas, kvankam la 
anatemo lanĉata konstante de la puristoj de 
la perfekta lingvo. Esperanto apartenas al la 
tuta homaro, ne al grupo de bigotuloj. Do, 
neniu rajtas ĝin kateni. 

Tio ne signifas, ke Zamenhof, la 
Fundamento, PIV kaj eĉ la Akademio ne 
havas ankoraŭ sian gravan rolon en la evoluo 
de nia lingvo. 


3-A DETRUENDA MITO: 

En esperanto ne ekzistas homonimoj. 

Do, ni akceptu nian lingvon tian, kia ĝi 
estas, tian, kian nia tradicio kreis. 

Oni nun rimarku du nomojn en esperanto, 
por konstati, ke, kvankam nia lingvo estas 
eble la plej logika, ĝi ne estas perfekta en sia 
logikeco: 

terpomo - ĉu pomo prenebla el la grundo, 
kvazaŭ ĝi naskiĝus kiel melono? 

okulvitro - ĉu la plastaj estas okulplastoj? 

Tiujn vortojn oni akceptu kvazaŭ ili estus 
unuradikaj, ĉar ne plu eblas forigi ilin el la 
lingvo. 

Rilate la etnajn vortojn, kvankam ili 
apartenas al ĉiuj esperantistoj, ili dependas 
de la kreivo kaj de la kompetento de la 
esperantistoj de la koncerna etno. Do, la 
responso traduki kaj transliteradi 
portugaliajn geografiaĵojn kaj kulturaĵojn 
estas nia, de la portugaliaj esperantistoj. 

Kelkajn el la esperantaj elportugaliaj 
vortoj oni devas restigi, kvankam eblus, ke ili 
estu pli adekvataj al la internacia lingvo. Tiaj 
estas vortoj kiel ekzemple Taĵo, la nomo de 
la rivero. Pri aliaj, kiel fado kaj Porto, oni 
vidu la envortarigitajn faduo kaj Oporto kiel 
erarojn korektendajn en postaj vortaroj. 
Rilate aliajn ankoraŭ ne asimilitajn vortojn 
oni devas krei ilin laŭ logika sistemo. 

Inter la legendaj libroj pri la afero, la 
libreto de Delio Pereira de Souza, Brazilaj 
Geografiaj Nomoj, montriĝas aparte grava, 
por ni portugaloj, ĉar konsultante la libreton, 
oni deduktas la sistemon, laŭ kiu la aŭtoro 
transliteradis milojn da brazilaj geografiaĵoj 
en esperanton. 



Foto: La aŭskultantaro (de Juliana Santos) 


La sistemo kreata en la dua libro aludita 
en la komenco de ĉi tiu prelego, Traduko kaj 
transliterado de portugaliaj nomoj al 
esperanto, ne multe distiĝas de la libro de 
Delio, kvankam ekzistas kelkaj diferencoj. 

Traduko kaj transliterado de portugaliaj 
nomoj al esperanto estas libro, kiu kreas, 
i.a., sistemon de transliterado el la portugala 
esperanten. Ĝi estas lignvika sistemo, kiu 
funkcias kiel matematika funkcio. Aŭ pli 
simple, ĝi estas kvazaŭ maŝineto, en kiun oni 
metus porkojn, kaj en la alia flanko de la 
maŝineto, oni ricevus kolbasojn. La porkoj 
estas la portugaliaj vortoj, la kolbasoj estas 
la esperantaj vortoj, kaj la maŝineto estas la 
transliterada sistemo el la portugala 
esperanten, menciata en la verko. 

Kompreneble, la vortoj aperontaj per tiu 
sistemo homonimos kun aliaj jam 
ekzistantaj. Kaj jen ĉi tie, aperas la neceso 
detrui la 3-an miton, laŭ kiu, en esperanto, 
ne ekzistas homonimoj. 

Por pruvi, ke de ĉiam en esperanto 
ekzistas homonimoj, oni povus doni multajn 
ekzemplojn, sed ĉi tie oni menciu nur kvar el 
ili, laŭ diversaj originoj, kies diskuto kaj 
profunda analizo ne eblas ĉi tie. 

Oni atentu pri: 

kanono - grava principa regulo 

kanono - larĝbuŝa pafilego 

kanono - muzikaĵo laŭ kiu unu voĉo imitas 
alian 

Jen tri signifoj por esperanta vorto, kiun 
neniu diskutas. 

muso - besteto al kiu tre plaĉas fromaĝo 

muso - eta aparato por kontroli komputilon 

La uzo de la sama vorto por la besto kaj 
por la komputilaĵo tute ne ĝenas la uzanton 
de esperanto. 

esti - identiĝo 

Mi estas Ĝoano (= Mia nomo estas Ĝoano.) 
esti - lokiĝi 

Mi estas hejme. (= Mi lokiĝas en mia hejmo.) 
fari - agi 

A/e faru tion! (= Ne agu tiel!) 
fari - prepari 

Mi faros kafon. (= Mi preparos kafon.) 

Ĉiuj filologoj kaj lingvistoj scias tre bone, 
ke ne ekzistas lingvoj sen homonimoj. Tio ne 
signifas, ke oni stulte multobligu homonimojn 
senpripense. Tamen, oni akceptu ilin nature, 
tiel kiel gepatroj akceptas ĝemelojn. Oni ne 
forigu unu el ili; ĉu ne? 


LA PARONIMOJ... LA DIABLO! 

Fakte la paronimoj pli konfuzigas la 
homojn ol la homonimoj. Tamen, ili ne estas 
konfuzeblaj, se oni uzas tiujn paronimojn 
ofte. Pro la ofta uzado, neniu konfuzas la 
jenajn vortojn: fak', fek', fik', fok', fuk'. 
Same, neniu konfuzas pro la vortoj fak', 
pak', bak', vak'. Tamen, konfuzoj inter 
proceso/procezo kaj inter stato/ŝtato povas 
okazi, ĉefe se la denaska lingvo iel malhelpas 
pri la afero. 

Kiel rilate la homonimojn, ankaŭ oni ne 
povas forigi paronimojn el la lingvoj, tamen, 
oni povas eviti ilin. Paronimoj estas eĉ pli 
evitindaj ol homonimoj, ĉar ili ĝenerale estas 
kaŭzo de pli da konfuzoj. 

NETRADUKO, TRADUKO KAJ 
TRANSLITERADO 

Ni revenu do al la ĉefa afero, pripensante: 

1. Kiam oni netraduku nomon? 

2. Kiam oni traduku nomon? 

3. Kiam oni transliteradu nomon? 

1. PRI NETRADUKADO: ONI NE UZU 
FREMDAĴOJN EN ESPERANTO! 

Legu la jenajn frazojn en esperanto: 

Mi kutimas legi Shakespeare. 

Mi kutimas legi Ŝekspiron. 

Se oni ne tradukas la nomojn, do 
esperantisto devas scipovi legi en ĉiuj lingvoj 
de la mondo. Ĉu? Ĉu tio estas adekvata al 
lingvo internacia? 

La shakespeare-a verko tuŝas min. 

La ŝekspira verko tuŝas min. 

Ĉu oni rezignu pri la ebleco vortkonstrui? 

Oni sekvu la principon de neuzado de 
fremdaĵoj en esperanto. Ili sennecese 
malfaciligas nian lingvon, postulas specialajn 
talentojn por skribi kaj legi en ĉiuj lingvoj de 
la planedo, kaj malebligas la sistemon de 
esperanta vortfarado. 


2. PRI TRADUKADO: KELKFOJE ONI 
TRADUKU LA NOMOJN 

En la frazo ĉerpita el la reto: 

"Papo Benedikto alvenas en Usonon; 

paroiado ĉe la Blanka Domo.", 

pensu kiel stranga restus la frazo se oni ne 
tradukus la proprajn nomojn. Tiel kiel en la 
portugala, oni tradukas White House laŭ la 
senco, oni uzas la lando-nomojn en 
esperanto, ne en la originaj lingvoj, kaj oni 
uzas la esperantigon de la papo Benedictus. 
Do, oni asimilis la tri fremdajn nomojn al 
esperanto per traduka proceso. La samo 
okazas pri la sekvantaj frazoj: 

Braziia Federacia Distrikto havas 5,802 
km2. 

Don Johano La 6-a fobiis la krabojn. 

3. PRI TRANSLITERADO: PLEJOFTE ONI 

DEVAS TRANSLITERADI LA NOMOJN 

Kiam oni volas asimili etnajn 
kulturnomojn, ĝenerale oni transliteradas ilin. 
Tamen, kelkfoje oni havas la eblecon 
transliteradi aŭ traduki la nomon. 

La nomo Johano estas unu el la plej oftaj 
en Eŭropo: 

Joao, Juan, Jean, John, Johann, Ivan, 

navviq, Icodvvriq,... 

Ĉu oni traduku ĉiujn al Johano, aŭ oni 
transliteradu ilin respektive al: 

Ĝoano, Ĥŭano, Ĵano, Ĝono, Johano, Ivano, 
Jano, Johano,... 

Nu, en esperanto, oni havas ambaŭ 
eblecojn, kaj ambaŭ devas esti uzataj. 

La transliterado de nomoj havas la 
avantaĝon postrestigi la ĉarmon de la origina 
lingvo, kaj evitas la multobligon de la sama 
nomo en esperanto. 

La traduko al ĝenerala nomo uzata en 
esperanto, kiel Johano, povas havi 
avantaĝojn en historiaj nomoj, kiel la nomoj 
de la reĝoj, pro pli facila rekonebleco de la 
nomo. 

Laŭ la menciita sistemo de transliterado 
de nomoj el la portugala esperanten, kiu 
aperos en la libro Traduko kaj transliterado 
de portugaliaj nomoj al esperanto, la 
portugala nomo Joao estas tiel transliterata: 

J -> Ĝ 

ĉar Ĝ estas pli ofta kaj natura en esperanto 
ol Ĵ; simile al jardim -> ĝardeno ; kvankam 
tiuj vortoj aperis en esperanto pro franca 
influo, la fakto estas, ke la portugala 
esperantisto alkutimiĝas al ili, kaj trovas tian 
rilaton inter la portugala kaj esperanto; 

0 -> O 

pli taŭga ol U, ĉar la skriba formo estas la 
plej konstanta en la lingva uzado; 

AO -> ANO 

la nazala diftongo AO, elveninta el la latina 
AN(U/E) reprenas formon similan al la 
antikva. 

Fakte en mezepokaj portugalaj tekstoj oni 
trovas la nomon Joane por Joao, kaj la 
nuntempa adjektiva formo estas joanino. 

Pri la sama afero, vivu ĉe La Karavelo, n- 
ro 4, p. 8, la klarigon pri la transliterado de 
Camdes al Kamonio. 

Jen listo de kelkaj aliaj transliteradoj el la 
portugala esperanten. La menciita libro 
enhavos multe pli da ili: 

Lisboa - Lisbono (kp.: lisbonense) 

Porto - Porto ( Oporto estas anglaĵo) 

Fado - Fado ( Faduo : fobio al homonimoj) 


Coimbra - Koimbro (C al K) 

Freixo de Espada a Cinta - Frejŝo 
Freixense - Frejŝano 
Ribateĝo, Alenteĝo, 

Mara Alenteĝo, Supra Alenteĝo, 
Centra Alenteĝo, Suba Alenteĝo,... 


RESUME... 

1. Oni esperantigu ankaŭ la proprajn 
nomojn. 

2. La esperantigo de la etnaj nomoj 
estas rajto kaj devo de la koncerna 
etno. 

3. En esperanto ne ekzistas vortoj 
oficialaj kaj neoficialaj; simile al la 
aliaj lingvoj. 

4. En esperanto ekzistas homonimoj; 
simile al la aliaj lingvoj. 

5. Esperanto havas 121 jarojn da 
literatura kaj uzada tradicio, kiu 
sekure gvidas ĝian estonton. Ĝi jam 
de antaŭlonge ne estas lingvo- 
projekto, sed plenmatura lingvo, kaj 
do, antaŭ ol krei, oni devas esplori la 
eblecojn de nia lingvo. Tamen, oni ne 
timu krei, ĉiam kiam necese. 



Foto: La urba gazeto antaŭanoncis 
la okazon de la 24-a RPE. 


DU NOVAJ LIBROJ 

Post monatoj, espereble ne multaj, aperos 
du novaj libroj pri ĉi tiu afero: 

Tradukmetodo de la portugala al 
esperanto - de Joao Jose Santos ( TMPE) 

Traduko kaj transliterado de la portugaliaj 
nomoj al esperanto - de Joao Jose Santos 
( TTPE). 

Fotoraporteto... 



Alkoŝeto: Esperanto-gastama urbo 

En la 4-a kaj 5-a de oktobro 2008 , okazis denove la Renkontiĝo de la 
Portugaliaj Esperantistoj en Alkoŝeto. Ĝi estis la 24-a. Manke de la 
dezirata 1-a Kongreso de Portugaliaj Esperantistoj, la R.P.E. estas la plej 
grava esperanto-evento okazanta en Portugalio. Jen kelkaj fotoj de la bela 
Alkoŝeto > kiu ĉiam gastame ricevas la esperantistojn. 


Antaŭ Lisbono, trans la Taĵo, 
situas Alkoŝeto. Tie la Taĵo 
larĝas 17km. Pro tio, la 
fiŝkaptistoj nomas ĝin maro. 



La malgranda Alkoŝeto 
enhavas ĉ. 13,000 homojn. 




Ole! 

(Vidu LK 3, p. 17) 


Ponto Vasko Gamo. 

La plej granda eŭropa ponto. 


Joao Jose Santos 




Festo de la Verda Bareto (ĉapo). 



Matrica Preĝejo de Alkoŝeto. 


www.esperantopt.com 

